**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**БОЛОВСРОЛ, СОЁЛ, ШИНЖЛЭХ УХААН, СПОРТЫН БАЙНГЫН**

**ХОРООНЫ 7 ДУГААР САРЫН 01-НИЙ** **ӨДӨР /ПҮРЭВ**

**ГАРАГ/-ИЙН ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| **№** | ***Хэлэлцсэн асуудал*** | ***Хуудасны дугаар*** |
| ***1.*** | *Хуралдааны товч тэмдэглэл:* | 1-3 |
| ***2.*** | *Хуралдааны дэлгэрэнгүй тэмдэглэл:* | 4-11 |
| ***Нэг.“Монгол Улсын 2020 оны төсвийн гүйцэтгэл батлах тухай” Улсын Их Хурлын тогтоолын төсөл*** */Засгийн газар 2021.06.18-ны өдөр өргөн мэдүүлсэн,* ***2 дахь хэлэлцүүлэг****.* | 4-7 |
|  | ***Хоёр.Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төсөл болон хамт өргөн мэдүүлсэн хуулийн төсөл*** */Засгийн газар 2021.06.29-ний өдөр өргөн мэдүүлсэн,* ***2 дахь хэлэлцүүлэг****.* | 7-11 |

***Монгол Улсын Их Хурлын 2021 оны хаврын ээлжит чуулганы***

***Боловсрол, соёл, шинжлэх ухаан, спортын байнгын хорооны***

***7 дугаар сарын 01-ний******өдөр /Пүрэв гараг/-ийн***

***хуралдааны товч тэмдэглэл***

Боловсрол, соёл, шинжлэх ухаан, спортын байнгын хорооны дарга Г.Дамдинням ирц, хэлэлцэх асуудлын дарааллыг танилцуулж, хуралдааныг даргалав.

*Коронавирусm халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Боловсрол, соёл, шинжлэх ухаан, спортын байнгын хорооны дарга Г.Дамдинням, Улсын Их Хурлын гишүүн П.Анужин, Ё.Баатарбилэг, Г.Мөнхцэцэг, Ц.Мөнхцэцэг, Б.Жаргалмаа, С.Чинзориг нар “Их эзэн Чингис хаан” танхимаас, бусад гишүүд MyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

*Хуралдаанд* *ирвэл зохих 18 гишүүнээс 11 гишүүн цахим хуралдааны программын ирцэд бүртгүүлж, 61.1 хувийн ирцтэйгээр хуралдаан 19 цаг 12 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: Б.Баярсайхан, Х.Ганхуяг, Ж.Мөнхбат, Ж.Чинбүрэн,* Т.Энхтүвшин.

***Нэг. “Монгол Улсын 2020 оны төсвийн гүйцэтгэл батлах тухай” Улсын Их Хурлын тогтоолын төсөл*** */Засгийн газар 2021.06.18-ны өдөр өргөн мэдүүлсэн,* ***2 дахь хэлэлцүүлэг****, санал, дүгнэлтээ Төсвийн зарлагын хяналтын дэд хороонд хүргүүлнэ/*

Хэлэлцэж буй асуудалтай холбогдуулан Сангийн дэд сайд С.Мөнгөнчимэг, Сангийн яамны Төрийн нарийн бичгийн дарга С.Наранцогт, мөн яамны Хөгжлийн санхүүжилтийн газрын дарга И.Батхүү, Төрийн сангийн газрын дарга М.Батхуяг, Төсвийн бодлого, төлөвлөлтийн газрын дарга Ж.Ганбат, мөн газрын Төсвийн зарлагын хэлтсийн дарга М.Санжаадорж, Төсвийн нэгтгэлийн хэлтсийн дарга Г.Золбоо, Төрийн сангийн газрын Санхүүжилт тайлан бүртгэлийн хэлтсийн мэргэжилтэн Б.Халиун, М.Алтанхором, Боловсрол, шинжлэх ухааны дэд сайд Г.Ганбаяр, Боловсрол, шинжлэх ухааны яамны Төрийн нарийн бичгийн дарга Д.Батбаатар, мөн яамны Санхүү, эдийн засгийн газрын дарга С.Нансалмаа, Хөрөнгө оруулалтын газрын дарга Ч.Энх-Амгалан, Соёлын дэд сайд М.Батбаяр, Соёлын яамны Санхүү, хөрөнгө оруулалтын газрын дарга Ж.Отгонбат нар “Их эзэн Чингис хаан” танхимаас, Монгол Улсын Ерөнхий аудитор Д.Занданбат, Монгол Улсын Ерөнхий аудиторын орлогчийн албан үүргийг түр орлон гүйцэтгэгч, тэргүүлэх аудитаор Ц.Наранчимэг, Аудитын гуравдугаар газрын захирал8 тэргүүлэх аудитор Д.Энхболд, Аудитын дөрөвдүгээр газрын захирал8 тэргүүлэх аудитаор Я.Самбууням нар цахимаар тус тус оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Бад.Баярмаа, Р.Болормаа, Ё.Энхсайхан, мөн газрын Байнгын хорооны асуудал хариуцсан хэлтсийн Боловсрол, соёл, шинжлэх ухаан, спортын байнгын хороо хариуцсан ахлах зөвлөх Л.Лхагвасүрэн, референт Н.Монголмаа нар байлцав.

Монгол Улсын нэгдсэн төсвийн 2020 оны гүйцэтгэл, Засгийн газрын санхүүгийн нэгтгэсэн тайлангийн талаарх аудитын дүгнэлтийг Монгол Улсын Ерөнхий аудитор Д.Занданбат цахимаар танилцуулав.

Аудитын дүгнэлттэй холбогдуулан Улсын Их Хурлын гишүүн Г.Мөнхцэцэгийн тавьсан асуултад Боловсрол, шинжлэх ухааны дэд сайд Г.Ганбаяр, Боловсрол, шинжлэх ухааны яамны Санхүү, эдийн засгийн газрын дарга С.Нансалмаа нар хариулж, тайлбар хийв.

Байнгын хорооноос гарах санал, дүгнэлтийг Улсын Их Хурлын гишүүн Г.Амартүвшин Төсвийн зарлагын хяналтын дэд хорооны хуралдаанд танилцуулахаар тогтов.

*Уг асуудлыг 19 цаг 28 минутад хэлэлцэж дуусав.*

***Хоёр.Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төсөл болон хамт өргөн мэдүүлсэн хуулийн төсөл*** */Засгийн газар 2021.06.29-ний өдөр өргөн мэдүүлсэн,* ***2 дахь хэлэлцүүлэг****, санал, дүгнэлтээ Төсвийн байнгын хороонд хүргүүлнэ/*

Хэлэлцэж буй асуудалтай холбогдуулан Сангийн дэд сайд С.Мөнгөнчимэг, Сангийн яамны Төрийн нарийн бичгийн дарга С.Наранцогт, Сангийн яамны Хөгжлийн санхүүжилтийн газрын дарга И.Батхүү, мөн яамны Төрийн сангийн газрын дарга М.Батхуяг, Төсвийн бодлого, төлөвлөлтийн газрын дарга Ж.Ганбат, мөн газрын Төсвийн зарлагын хэлтсийн дарга М.Санжаадорж, Төсвийн нэгтгэлийн хэлтсийн дарга Г.Золбоо, Төсвийн хөрөнгө оруулалтын хэлтсийн дарга Г.Түвдэндорж, Төсвийн орлогын хэлтсийн дарга Г.Тэлмүүн, Өрийн удирдлагын хэлтсийн дарга Б.Сүх-Очир, Боловсрол, шинжлэх ухааны дэд сайд Г.Ганбаяр, Боловсрол, шинжлэх ухааны яамны Төрийн нарийн бичгийн дарга Д.Батбаатар, мөн яамны Төрийн захиргааны удирдлагын газрын дарга О.Хуягцогт, Санхүү, эдийн засгийн газрын дарга С.Нансалмаа, Хөрөнгө оруулалтын газрын дарга Ч.Энх-Амгалан, Соёлын дэд сайд М.Батбаяр, Соёлын яамны Санхүү, хөрөнгө оруулалтын газрын дарга Ж.Отгонбат, Биеийн тамир, спортын улсын хорооны дэд дарга Ц.Одонбаяр нар “Их эзэн Чингис хаан” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Бад.Баярмаа, Р.Болормаа, Ё.Энхсайхан, мөн газрын Байнгын хорооны асуудал хариуцсан хэлтсийн Боловсрол, соёл, шинжлэх ухаан, спортын байнгын хороо хариуцсан ахлах зөвлөх Л.Лхагвасүрэн, референт Н.Монголмаа нар байлцав.

Хуулийн төслийн талаар Сангийн дэд сайд С.Мөнгөнчимэг танилцуулав.

Танилцуулгатай холбогдуулан Улсын Их Хурлын гишүүн П.Анужин, Л.Энх-Амгалан нар үг хэлэв.

Байнгын хорооноос гарах санал, дүгнэлтийг Улсын Их Хурлын гишүүн П.Анужин Төсвийн байнгын хорооны хуралдаанд танилцуулахаар тогтов.

*Хуралдаан 23 минут үргэлжилж, 18 гишүүнээс 13 гишүүн хүрэлцэн ирж, 72.2 хувийн ирцтэйгээр 19 цаг 35 минутад өндөрлөв.*

**Тэмдэглэлтэй танилцсан:**

БОЛОВСРОЛ, СОЁЛ,

ШИНЖЛЭХ УХААН, СПОРТЫН

БАЙНГЫН ХОРООНЫ

ДАРГА Г.ДАМДИННЯМ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**БОЛОВСРОЛ, СОЁЛ, ШИНЖЛЭХ УХААН, СПОРТЫН БАЙНГЫН ХОРООНЫ**

**7 ДУГААР САРЫН 01-НИЙ** **ӨДӨР /ПҮРЭВ ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Дамдинням**: Улсын Их Хурлын 2021 оны намрын ээлжит чуулганы 07 дугаар сарын 01-ний өдрийн Боловсрол, соёл, шинжлэх ухаан, спортын байнгын хорооны хуралдаан эхлэхэд бэлэн боллоо. Хуралдааны ирцийг танилцуулъя. Г.Дамдинням танхимаар, Ганибалын Амартүвшин гишүүн цахимаар, Пүрэв-Очирын Анужин гишүүн танхимаар, Бадарчийн Жаргалмаа гишүүн танхимаар,Гомпилдоогийн Мөнхцэцэг гишүүн танхимаар, Цэрэнжамцын Мөнхцэцэг гишүүн танхимаар, Чинбатын Ундрам гишүүн цахимаар, Ням-Осорын Учрал гишүүн цахимаар, Содномын Чинзориг гишүүн танхимаар, Лувсанцэрэнгийн Энх-Амгалан гишүүн цахимаар оролцож байна.

Байнгын хорооны хуралдаанаар хэлэлцэх асуудлыг танилцуулъя.

Нэг.Монгол Улсын 2020 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайлан Засгийн газар 2021 оны 06 дугаар сарын 18-ны өдөр өргөн мэдүүлсэн 2 дах хэлэлцүүлэг. Санал дүгнэлтээ Төсвийн зарлагын хяналтын дэд хороонд хүргүүлнэ.

Хоёр.Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төсөл. Засгийн газар 2021 оны 06 дугаар сарын 29-ны өдөр өргөн мэдүүлсэн. 2 дахь хэлэлцүүлэг. Санал дүгнэлтээ Төсвийн байнгын хороонд хүргүүлнэ.

Хэлэлцэх асуудал дээр саналтай гишүүд байна уу. Цахимаар. Алга байна. Хэлэлцэх асуудалдаа оръё.

**Нэг.Монгол Улсын 2020 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайланг хэлэлцэж эхэлье.**

Ажлын хэсгийн гишүүдийн танилцуулъя. Сангийн яамны Төрийн нарийн бичгийн дарга Наранцогт, Төрийн сангийн газрын дарга Батхуяг, Хөгжлийн санхүүжилтийн газрын мэргэжилтэн Еркегүл, Төрийн сангийн газрын Санхүүжилт, тайлан бүртгэлийн хэлтсийн мэргэжилтэн Алтанхорол, Ганбаяр Боловсрол, шинжлэх ухааны дэд сайд, Нансалмаа Боловсрол, шинжлэх ухааны яамны Санхүү, эдийн засгийн газрын дарга, Төрийн сангийн газрын Санхүү, тайлан бүртгэлийн хэлтсийн мэргэжилтэн Халиун, Соёлын дэд сайд Батбаяр, Соёлын яамны Санхүү, хөрөнгө оруулалтын газрын дарга Отгонбат, Биеийн тамир спортын улсын хорооны дэд дарга Одонбаяр, Үндэсний аудитын газар Занданбат Ерөнхий аудитор, Наранчимэг Монгол Улсын Ерөнхий аудиторын орлогчийн албан үүргийг түр орлон гүйцэтгэгч, Энхболд Аудитын гуравдугаар газрын захирал, Самбууням Аудитын дөрөвдүгээр газрын захирал нар онлайнаар оролцож байгаа юм байна.

Монгол Улсын 2020 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайлангийн талаарх аудитын дүгнэлтийг Монгол Улсын Ерөнхий аудитор Доржсүрэнгийн Занданбат танилцуулна. Занданбат даргад микрофон өгье.

**Д.Занданбат**: Та бүхэндээ оройн мэнд хүргэе.

Боловсрол, соёл, шинжлэх ухаан, спортын байнгын хорооны дарга, Улсын Их Хурлын эрхэм гишүүд ээ.

Төрийн аудитын тухай хуульд заасан Үндэсний аудитын газрын бүрэн эрхийн хүрээнд Төсвийн тухай хуулийн дагуу төсвийн ерөнхийлөн захирагчдын эрхлэх асуудлын хүрээний байгууллагуудын 2020 оны 12 дугаар сарын 31-ны өдрөөр дуусгавар болсон санхүүгийн нэгтгэсэн тайлан, төсвийн гүйцэтгэлд аудит хийлээ.

Тус Байнгын хорооны харьяа төсвийн ерөнхийлөн захирагчдын санхүүгийн нэгтгэсэн тайлан, төсвийн гүйцэтгэлийн талаар товч танилцуулъя.

Боловсрол, шинжлэх ухааны сайдын эрхлэх асуудлын хүрээний байгууллагуудын 2020 оны санхүүгийн нэгтгэсэн тайланд нийт 99 байгууллагын санхүүгийн тайлан нэгтгэгдсэнээс 73 байгууллагад дүгнэлт гаргаж, 23 байгууллагыг аудитын түүвэрт хамруулан 3 байгууллагад итгэл үзүүллээ.

Дүгнэлт гаргасан 60 байгууллагад Зөрчилгүй, 12 байгууллагад Хязгаарлалттай, 1 байгууллагад Сөрөг дүгнэлт өгсөн.

Боловсрол, шинжлэх ухааны сайдын эрхлэх асуудлын хүрээний байгууллагуудын 2020 оны санхүүгийн нэгтгэсэн тайлан, төсвийн гүйцэтгэлд хийсэн аудитаар нийт 164.7 тэрбум төгрөгийн алдаа, зөрчил илрүүлснээс 143.1 тэрбум төгрөгийн бүртгэл, тайлагналтай холбоотой алдааг залруулж, 4.9 тэрбум төгрөгийн зөрчилд 40 төлбөрийн акт тогтоож, 10.1 тэрбум төгрөгийн зөрчилд 112 албан шаардлага, 6.6 тэрбум төгрөгийн зөрчилд зөвлөмж хүргүүлсэн.

Соёлын сайдын эрхлэх асуудлын хүрээний байгууллагуудын 2020 оны санхүүгийн нэгтгэсэн тайланд нийт 30 байгууллагын санхүүгийн тайлан нэгтгэгдсэнээс 21 байгууллагад дүгнэлт гаргаж, 9 байгууллагыг аудитын түүвэрт хамруулсан.

Дүгнэлт гаргасан 19 байгууллагад Зөрчилгүй, 2 байгууллагад Хязгаарлалттай дүгнэлт өгсөн.

Соёлын сайдын эрхлэх асуудлын хүрээний байгууллагуудын 2020 оны санхүүгийн нэгтгэсэн тайлан, төсвийн гүйцэтгэлд хийсэн аудитаар нийт 31.9 тэрбум төгрөгийн алдаа, зөрчил илрүүлснээс 6.8 тэрбум төгрөгийн бүртгэл, тайлагналтай холбоотой алдааг залруулж, 100 сая төгрөгийн зөрчилд төлбөрийн акт тогтоож, 24.8 тэрбум төгрөгийн зөрчилд албан шаардлага, 0.3 тэрбум төгрөгийн зөрчилд зөвлөмж хүргүүлж ажиллаа.

Биеийн тамир спортын улсын хорооны 2020 оны санхүүгийн нэгтгэсэн тайланд нийт 4 байгууллагын санхүүгийн тайлан нэгтгэгдсэнээс 3 байгууллагад дүгнэлт гаргаж, 1 байгууллагыг аудитын түүвэрт хамруулсан.

Дүгнэлт гаргасан 1 байгууллагад Зөрчилгүй, 2 байгууллагад Хязгаарлалттай дүгнэлт өгсөн.

Биеийн тамир спортын улсын хорооны 2020 оны санхүүгийн нэгтгэсэн тайланд төсвийн гүйцэтгэлд хийсэн аудитаар нийт 13.6 тэрбум төгрөгийн алдаа зөрчил илэрснээс 12.5 тэрбум төгрөгийн бүртгэл, тайлагналтай холбоотой алдааг залруулж 2.3 сая төгрөгийн зөрчилд төлбөрийн акт тогтоож, 600 сая төгрөгийн зөрчилд албан шаардлага, 400 сая төгрөгийн зөрчилд зөвлөмж хүргүүлж ажиллаа.

Анхаарал хандуулсанд баярлалаа.

**Г.Дамдинням**: Монгол Улсын 2021 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайлан болон аудитын дүгнэлттэй холбогдуулан асуух асуулттай гишүүд нэрсээ өгнө үү. Цахимаар. Мөнхцэцэг гишүүнээр тасаллаа. Гомпилдоогийн Мөнхцэцэг гишүүн.

**Г.Мөнхцэцэг:** Зарим хэмнэгдсэн зардал болон бас нэмэгдэж байгаа зардлуудтай холбоотойгоор асуулт асууя гэж бодож байна. Тэгэхээр дотуур байрны зардал 75 тэрбум төгрөг байсан байна. Энийг 66 тэрбум болгоод 9 тэрбум орчмоор бууруулсан байгаа юм л даа. Энэ бол цахим хичээлтэй холбоотой буурсан байх гэж бодож байна. Өнөөдөр бол хөдөө орон нутагт дотуур байрны хэрэгцээ маш их шаардлагатай байгаа. Дээр нь 5-6 настай хүүхдүүдийг бид нар хичээлд хамруулдаг болсноороо дотуур байрны нөхцөл байдлыг дээшлүүлэхгүй бол үнэхээр хүний нялх үрс ижий аавынхаа өврөөс дөнгөж гараад шууд сургуулийн орчин руу орохоороо мэдээж хэрэгцээ шаардлагатай зүйлүүд маш их хэрэгтэй байдаг.

Ихэнх хөдөө орон нутгийн сургуулийн дотуур байрнууд бол элэгдэж муудсан, дээр нь тохижилт үйлчилгээ шаардлагатай байдаг. Ийм учраас дотуур байрны зардлыг хасаж байгааг юу гэж ойлгох вэ. Хаашаа зарцуулах гэж хассан бэ гэж.

Хоёрдугаарт нь гадаад суралцагчдын зээлийг 8.9 байсныг 11.9 тэрбум болгоод өсгөсөн байгаа юм. Энийг яагаад өсгөснийг тодруулж асууя гэж бодож байна. Мөн дээр нь боловсролын хөтөлбөр, стандарт төлөвлөгөөг хэрэгжүүлэхэд 640 тэрбум төгрөг гээд 46.9 тэрбумаар нэмэгдүүлж тавьсан байгаа юм. Энэ ямар учиртай өөрчлөлт орж байгаа юм бэ. Энэ өөрчлөлтийн зөрүүнүүд дээр юу хийх гэж байгаа вэ. Ямар өөрчлөлтүүд нэмэгдсэн бэ гэдгийг асууя. Тайлан дотор холбоотой орсон байна.

**Г.Дамдинням**: Боловсролын яам хэн хариулах вэ. Ганбаяр дэд сайд. 4 дүгээр микрофон.

**Г.Ганбаяр:** Мөнхцэцэг гишүүнийг асуултад хариулъя. Нэгдүгээр асуудал. Дотоор байртай холбоотой асуудал дээр бол ковидтой холбоотойгоор хичээл сургалтын үйл ажиллагаа, танхимын сургалтыг цахим руу шилжүүлсэнтэй холбоотойгоор дотуур байранд байсан хүүхдүүд, ялангуяа орон нутгийн хүүхдүүдийг гэрт нь буцаасан. Тийм учраас энэ зардал бол тодорхой хэмнэлтүүд гарсан.

Боловсролын зээлийн сантай холбоотой эх үүсвэр. Ер нь бол өнгөрсөн эх үүсвэр, боловсролын салбараас танагдаж байгаа. Ихэвчлэн ковидын, эрүүл мэндийн салбартай холбоотой санхүүжилт дээр зарцуулагдаж явсан.

Ковидын үед авсан эдийн засгийг эрчимжүүлэх арга хэмжээний хувьд хүүхдийн мөнгөний 100 мянган төгрөгийн 11 мянган төгрөг нь манай салбараас явж байгаа. Тийм учраа энэ зардлуудад зарцуулагдаж явсан ийм санхүүжилтүүд бол байгаа. 2020 онд дотуур байрны асуудал дээр Боловсролын яам, Засгийн газраас нэлээн анхаарч өнгөрсөн жил бол 16.1 тэрбум төгрөгийн төсөвт өртөгтэй 25 ширхэг дотуур байрны барилгыг орон нутагт барьж байгуулахаар төсөвлөж оруулж ирсэн байгаа. 2020 оны гүйцэтгэлээр дотуур байрны барилгууд бол ашиглалтад орсон. Дандаа орон нутагт баригдаж байгаа. Энэ дотуур байрнууд. Өнгөрсөн жилийн гүйцэтгэлээр 22 дотуур байрыг орон нутагт шинээр барьж байгуулж ашиглалтад оруулсан. Энэ жил мөн дотуур байр 25-ыг барьж байгаа.

**Г.Дамдинням**: Мөнхцэцэг гишүүн тодруулах уу. Мөнхцэцэг гишүүн тодруулъя.

**Г.Мөнхцэцэг**: Дотуур байрны хэмнэсэн 9 тэрбум төгрөг бол ямар нэгэн байдлаар бол ковидтой холбоотойгоор тийш нь зарцуулагдсан гэж ойлголоо. Би 3 асуулт асуусан л даа. Гадаадад суралцагчдын зээл гээд 8.9 байснаа 11.9 тэрбум болоод өссөн байна. Энэ зардал яагаад өссөн бэ гэдгийг асуусан. Дээр нь 640 тэрбум төгрөг 46.9 тэрбум болж нэмэгдсэн байгаа юм. Боловсролын хөтөлбөр, стандарт төлөвлөгөөтэй холбоотойгоор тэр 2 зардлыг асуусан юм л даа. Нэмж энэ өссөн зардлуудтай холбоотой асууж байгаа юм.

**Г.Дамдинням**: Энх-Амгалан дарга тодорхой тоотой нь хариулаад өгөөч. 3 дугаар микрофон. Хэнд өгөх юм. Хэн хариулах юм. Нансалмаа дарга. 4 дүгээр микрофон өгөөрэй.

**С.Нансалмаа**: Санхүү, эдийн засгийн газрын дарга Нансалмаа. Мөнхцэцэг гишүүний асуултад хариулъя. Боловсролын зээлийн сан дээр тодорхой хэмжээгээр санхүүжилтүүд нэмэгдсэн. Гэхдээ нэмэгдсэн ч гэсэн оны эцэст бол бид нар санхүүжилтийн эрх нээгдээгүйгээс болоод боловсролын зээлийн сан дээр үндсэндээ бид нар 20 гаруй тэрбум төгрөгийн санхүүжилт хийгдэж чадаагүй. 2020 оны жилийн эцэст санхүүжилт дутуу гарсан байгаа. Энэ жил 2021 оны батлагдсан төсвөөсөө 2020 онд санхүүжигдэж чадаагүй зээлийн сангийн санхүүжилтийг нөхөөд олгох арга хэмжээг авч ажиллаж байгаа.Хөтөлбөр арга хэмжээтэй холбоотой зардлууд бол сайдын багцын хөтөлбөр арга хэмжээний зардалд батлагдсан зориулалтуудыг бол холбогдох шаардлагатай зориулалт хооронд нь шилжүүлж зарцуулж.../минут дуусав./

**Г.Дамдинням**: Гишүүд асуулт асууж дууслаа. Төсвийн гүйцэтгэл Засгийн газрын санхүүгийн нэгтгэсэн тайлан болон аудитын дүгнэлттэй холбогдуулан үг хэлэх гишүүн байвал нэрээ өгнө үү. Цахимаар байна уу. Байхгүй байна.

Гишүүд үг хэлж, асуулт асууж дууслаа. Байнгын хорооны санал дүгнэлтийг Төсвийн зарлагын хяналтын дэд хорооны хуралдаанд Улсын Их Хурлын гишүүн Ганибалын Амартүвшин танилцуулна.

Монгол Улсын 2020 оны нэгдсэн төсвийн гүйцэтгэл Засгийн газрын санхүүгийн нэгтгэсэн тайланг хэлэлцэж дууслаа.

**Дараагийн асуудалдаа оръё. Монгол Улсын 2021 оны төвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төслийн хоёр дах хэлэлцүүлгийг хийж эхэлье.**

Ажлын хэсгийн бүрэлдэхүүнийг танилцуулъя. Ижилхэн байгаа юу. За Сангийн дэд сайд Мөнгөнчимэг, Сангийн яамны Төрийн нарийн бичгийн дарга С.Наранцогт, Төсвийн бодлого, төлөвлөлтийн газрын дарга Ганбат, Эдийн засгийн бодлогын газрын дарга Батхүрэл, Санхүүгийн бодлогын газрын дарга Мандуул, Хөгжлийн санхүүжилтийн газрын дарга Батхүү, Төсвийн хөрөнгө оруулалтын газрын дарга Түвдэндорж, Төсвийн орлогын хэлтсийн дарга Тэлмүүн, Төсвийн нэгтгэлийн хэлтсийн дарга Золбоо, Төсвийн зарлагын хэлтсийн дарга Санжаадорж, Өрийн удирдлагын хэлтсийн дарга Сүх-Очир, Эрдэнэт үйлдвэр Төрийн өмчит үйлдвэрийн газрын дарга Бадамсүрэн, Эрдэнэс таван толгой хувьцаат компанийн гүйцэтгэх захирал Ганхуяг, Төсвийн орлогын хэлтсийн шинжээч С.Тулга, Боловсрол, шинжлэх ухааны дэд сайд Ганбаяр, Батбаатар Боловсрол, шинжлэх ухааны Төрийн нарийн бичгийн дарга, Хуягцогт Боловсрол, шинжлэх ухааны яамны Төрийн захиргаа удирдлагын газрын дарга, Нансалмаа Боловсрол, шинжлэх ухааны яамны Санхүү, эдийн засгийн газрын дарга, Энх-Амгалан Боловсрол, шинжлэх ухааны яамны Хөрөнгө оруулалтын газрын дарга, Батбаяр Соёлын дэд сайд, Ж.Отгонбат Соёлын яамны Санхүү, хөрөнгө оруулалтын газрын дарга, Ц.Одонбаяр Биеийн тамир спортын улсын хорооны дэд дарга гэсэн бүрэлдэхүүнтэй байна.

Монгол Улсын 2021 оны Төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны Төсвийн тухай хуульд өөрчлөлт оруулах тухай хуулийн төслийн талаарх танилцуулгыг Сангийн сайд Болдын Жавхлан танилцуулна. Болдын Жавхлан сайдад микрофон өгье. Цахимаар байгаа юу. Танилцуулгыг хэн хийх вэ. Дэд сайд хийх үү. Мөнгөнчимэг сайдаа. 2 дугаар микрофон.

**С.Мөнгөнчимэг**: Байнгын хорооны дарга, Эрхэм гишүүд ээ.

Монгол Улсын Засгийн газраас Монгол Улсын 2021 оны Төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны Төсвийн тухай хуульд өөрчлөлт оруулах тухай хуулийн төслүүд болон дагалдах хуулийн төслүүдийг 2021 оны 6 дугаар сарын 29-ны өдөр Улсын Их Хуралд өргөн мэдүүлсэн билээ.

Монгол Улсад коронавирусын халдвар тархалт нэмэгдэж, урьдчилан тооцох боломжгүй нөхцөл байдал үүсэж ард, иргэдийн эрүүл мэнд, орлогыг хамгаалахад чиглэсэн зайлшгүй шаардлагатай нэмэлт санхүүжилт хийх цаг үеийн шаардлага үүсэж байгаагаас гадна хил орчмын цар тахлын тархалтын улмаас түүхий эдийн экспорт эрс буурч төсвийн орлогд сөргөөр нөлөөлж эхэллээ.

Иймд төсвийн тодотголын хүрээнд иргэдийн эрүүл мэндийг хамгаалах, эрүүл мэндийн салбарын нэн шаардлагатай санхүүжилтийг шийдвэрлэхэд төсвөөс нийт 375.1 тэрбум төгрөг, хүүхдийн мөнгө болон нийгмийн халамжийг тэтгэмжийг он дуустал үргэлжлүүлэн олгоход 618.9 тэрбум төгрөг, Засгийн газрын нөөц санг 60 тэрбум төгрөг, аймгийн Засаг даргын нөөц санг 20 тэрбум төгрөгөөр тус тус нэмэгдүүлэхээр тооцлоо.

Төрийн байгууллагуудын төсвийн хэмнэлтийн хүрээнд урсгал зардлыг 132.9 тэрбум төгрөг, Улсын төсвийн хөрөнгө оруулалтыг 90 тэрбум төгрөг, гадаад зээлийн ашиглалтыг 60 тэрбум төгрөг нийт 282.9 тэрбум төгрөгийн зардал танах ба эдгээр хэмнэгдсэн зардлыг ковид-19 цар тахлын эсрэг авах хариу арга хэмжээг санхүүжүүлэхэд зарцуулна.

Дээрх бодлогын арга хэмжээний үр дүнд Монгол Улсын 2021 оны нэгдсэн төсвийн нийт орлого 13 ихнаяд 731.7 тэрбум төгрөг, нэгдсэн төсвийн нийт зарлага 15 ихнаяд 748.3 тэрбум төгрөг болж төсвийн тэнцвэржүүлсэн алдагдал 3 ихнаяд 691.8 тэрбум төгрөг буюу дотоодын нийт бүтээгдэхүүний 8.8 хувьтай тэнцэхээр байна.

Байнгын хорооны дарга, эрхэм гишүүд ээ.

Ковид-19 цар тахлын нөхцөл байдалтай уялдуулан Монгол Улсын Засгийн газраас боловсруулж Улсын Их Хуралд өргөн мэдүүлсэн Монгол Улсын 2021 оны Төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны Төсвийн тухай хуульд өөрчлөлт оруулах тухай хуулийн төслүүдийг хэлэлцэн шийдвэрлэж өгөхийг хүсье.

Анхаарал тавьсанд баярлалаа.

**Г.Дамдинням**: Мөнгөнчимэг сайдад баярлалаа. Монгол Улсын 2021 оны төсвийн тодотголтой холбогдуулан асуулт асуух гишүүд байна уу. Нэрсээ өгнө үү. Цахимаар байна уу. Алга байна.

Монгол Улсын 2021 оны төсвийн тодотголтой холбогдуулан үг хэлэх гишүүн байна уу. Кнопоо дараарай. Цахимаар байна уу. Анужин гишүүнээр тасалъя. Анужин гишүүнд микрофон өгөөрэй.

**П.Анужин**: Бид төсөв хэлэлцэж байгаа энэ үед бүх л хүн асуулт асууж төсөв хүрэлцэхгүй байгаа, төсвийн хэмнэлтийн талаар ярьж байна. Гэхдээ би ганц удаа бүтэлтэй зүйлийг энд хэлж талархаж байгаагаа илэрхийлье гэж бодож байна.

Олон удаагийн хурлууд дээр ярьсан, шаардсан. Бид нар 2021 оны 9 дүгээр сарын 1-ээс үе шаттайгаар сургуулийн хүүхдүүдийн үдийн цай хөтөлбөрийг үдийн хоол болгож байгаа. Энэ бол ерөөсөө хүний хөгжлийн суурь, эрүүл Монгол хүний суурь, мөн амьжиргаа нь хүрэхгүй нэн ядуу өрх айлын өдрийнх нь хоол нь үдийн хоол болж байгаа. Ийм тохиолдол маш элбэг гэдгийг та бүгд мэдэж байгаа.

Энэ асуудлыг анхааралдаа авч үзэж төсвийн асуудалд тусгаж өгсөнд маш их баярлаж байгаагаа илэрхийлье. Энэ бол маш оновчтой шийдвэр байлаа гэдгийг хэлэхийг хүсэж байна Баярлалаа.

**Г.Дамдинням**: Цахимаар Л.Энх-Амгалан сайд үг хэлнэ. Микрофон өгсөн үү.

**Л.Энх-Амгалан**: Байнгын хорооныхоо гишүүдийн амар амгаланг айлтган мэндчилж байна. 2021 оны төсвийн тодотголыг бид нар хэлэлцэж байна. Ерөнхийдөө төсвийн тодотгол хэлэлцэх, 2022 оны төсвийн хүрээний хязгаар гээд энэ асуудлуудыг хэлэлцээд Засгийн газар дээр хэлэлцээд Улсын Их Хурал дээр хэлэлцээд явж байна.

Тэгэхээр цаашдаа 2021 оны төсвийн тодотгол, 2022 оны төсвийн хэлэлцүүлгийг хийхэд Боловсрол, шинжлэх ухааны салбарын төсвийг бид нар онцгойлон анхаарахгүй бол ерөөсөө 1.5 жил ковидоос үүссэн сургууль, хаасантай, хичээл хаасантай холбогдсон энэ зардлуудыг хэмнэлт гэж ойлгодог буруу ойлголт байна. Буруу ойлголт байна. Тийм учраас ерөөсөө 2020, 2021, 2022 оны 3 жилийн төсвийг харьцуулж харахад ерөөсөө жил бүхэн боловсролын салбарт хийгдэж байгаа урсгал зардлууд болон хөрөнгө оруулалтын зардлууд үнэхээр буурч байгаа асуудлууд бол байгаа юм. Буурах буурахдаа хүүхдийн мөнгөнөөс хүүхдийн мөнгөнд өгч байгаа мөнгөнүүдээс татаж, салбараас хэмнэсэн хэмнэлтийг татаж хүүхдийн мөнгөнд өгчхөөд дахиад тэр хэмнэлтийн татсан хэмнэлтийн дагуу 2021 оны одоогийн тодотгол хийж байгаа зарчим ч 2022 оны төсвийн хүрээний хязгаар ч гэсэн жил бүхэн хасагдах байдлаар явж байгаа. Ийм зарчим барьж байгаад бол би үнэхээр туйлын харамсаж байгаа. Цаашид 2021 оны намар хичээлийн шинэ жил бүрэн эхлэх, 2022 онд хичээл бүрэн танхимаар хичээллэсэн тохиолдолд бол ерөнхийдөө боловсролын салбарт энэ 620 гаруй сургууль, мөн 900 гаруй цэцэрлэгийн хүрээнд үйл ажиллагаа доголдох ийм асуудал нэгдүгээр үүсэж байгаа.

Хоёрдугаарт бол манай Засгийн газрын хамгийн том зорилт болсон боловсролын салбарын шинэчлэлийн асуудал. Боловсролын салбарын шинэчлэлийг хэрэгжүүлэхэд үр дүнд суурилсан санхүүжилтийн шинэ зарчим руу шилжиж байгаа. Тийм учраас 2022 оны төсөв дээр яг энэ 2021 оны төсвийн гүйцэтгэл дээр барьж байсан зарчмыг барих юм бол бид нар боловсролын салбарын реформоос буцсан ийм арга хэмжээ болно гэдгийг нэгэнт манай Байнгын хороогоор хэлэлцэж байгаа учраас цаашдаа 2022 оны төсөв батлах, хэлэлцэх зарчим өөр зарчмаар явах ёстой шүү гэж.

Энэ жилийн хувьд бол бид нарын өмнө тулгамдаж байгаа 3 том асуудал байгаа.

Нэгдүгээрт нь саяны Анужин гишүүний хэлсэн манай Байнгын хорооноос ажлын хэсэг гаргаж. Байнгын хорооноос тогтоол гаргаж Засгийн газарт үүрэг болгосон энэ үдийн цайг үдийн хоол болгох асуудал. Энэтэй холбоотой зайлшгүй нэмэгдэл.

Хоёрдугаарт нь багшийн нэмэгдэл цалингийн асуудал

Гуравдугаарт нь боловсролын зээлийн сангийн дутагдаж байгаа санхүүжилт. Нийтдээ нийлүүлэх юм бол манай салбар дээр төсвийн тодотгол хийгээд хийгээд нийт 56 тэрбум орчим төгрөгийн санхүүжилтийн эх үүсвэр дутагдаж ийм том бодитой эрсдэл нүүрлэж байгаа шүү гэдгийг өнөөдрийн Байнгын хорооны хэлэлцүүлгийн үеэр хэлье гэж бодож байна. Засгийн газрын хуралдаан дээр ч хэлсэн.../минут дуусав./

**Г.Дамдинням**: Энх-Амгалан сайд үг хэллээ. Гишүүд үг хэлж дууслаа. Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төсөлтэй холбогдуулан зарчмын зөрүүтэй санал гаргах гишүүн байна уу. Алга байна.

Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төслүүдийн 2 дахь хэлэлцүүлгийг хийсэн талаар Боловсрол, соёл шинжлэх ухаан, спортын байнгын хорооноос гарсан санал, дүгнэлтийг Улсын Их Хурлын гишүүн Пүрэв-Очирын Анужин Төсвийн байнгын хорооны хуралдаанд танилцуулна.

Гишүүдийн хэлж байгаа асуудлууд дээр яам, ялангуяа Сангийн яамны нөхдүүд анхаарал хандуулж Боловсрол, соёл, шинжлэх ухааны салбар ирээдүйд чиглэсэн хөрөнгө оруулалтыг дэмжиж ажиллахыг хүсье. Төсөв ороод ирэхээр дахиад ярилцах байх. Монгол Улсын 2021 оны төсвийн тодотголын төслийн 2 дахь хэлэлцүүлгийг хэлэлцэж дууслаа.

Боловсрол, соёл, шинжлэх ухаан, спортын байнгын хорооны хэлэлцэх асуудал дууссан тул өнөөдрийн хуралдаан хаасныг мэдэгдье.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ